  Анжелика Тихонова корреспондент 2021-тӥ арын Алнаш ёросын кык выль «Точка роста» центръёсты усьтозы. Со сярысь «ВКонтакте» мерлыко вотэсысь бамаз ёрослэн тӧроез Алексей Семёнов ивортӥз. Центръёсты 1-тӥ куарусёнэ Писейгуртысь но Туймыйылысь школаосын усьтозы Соос естественно-научной но технологической ӧръёсъя ужалозы. Озьы, нимысьтыз саклык биология, химия но физика тодметъёслы висъялозы. Ӵапак со тодметъёсъя ик ужан тӥрлык но басьтозы. Со сяна, робототехника, механика, программирование ӧръёсты дышетон понна компьютеръёс но мукет арбериос вуттозы. Пусъём, «Точка роста» центръёсты «Образование» йӧскалык ӵектос улсын лэсьтыло. Соос кыдёкысь гуртъёсын улӥсь пиналъёслы туала технологиосын тодматскыны но гуманитарной но точной тодосъёсты мургес дышетыны луонлык сёто. Тодэ вайытом, туэ «Точка роста» центръёсын 40 сюрс пала пиналъёс тодон-валан люказы. Тегъёс: Дышетон нылпиос Удмуртия школаос Алнаш  